SET ปิดเช้าพุ่ง 15 จุด รับแรงหนุนฟันด์โฟลว์ไหลเข้า-กองทุนหวนซื้อ
SET ปิดเช้าพุ่ง 15 จุด รับแรงหนุนฟันด์โฟลว์ไหลเข้าต่อเนื่อง และนักลงทุนสถาบันภายในประเทศเริ่มกลับมาซื้อสุทธิหุ้นไทย ส่วนแนวโน้มช่วงบ่าย คาดดัชนีฯ ยังบวกได้ต่อ ให้แนวต้าน 1,680 จุด และแนวรับ 1,660 จุด
4 ม.ค. 2565

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นเช้าที่ผ่านมาปรับตัวขึ้น โดยยังมีโมเมนตัมต่อเนื่องจากช่วงปลายปี 2564 จากสัญญาณเงินทุนต่างชาติไหลเข้ายังดีต่อเนื่อง อีกทั้งนักลงทุนสถาบันภายในประเทศก็เริ่มกลับมาซื้อสุทธิหุ้นไทย หลังจากเดือนธ.ค.2564 เป็นผู้ขายสุทธิ ซึ่งการขายสุทธิดังกล่าวมองว่าก็เพียงพอต่อการไถ่ถอนกองทุน LTF แล้ว ทำให้ภาพของเดือนม.ค.2565 จะเป็นการกลับมาซื้อสุทธิของนักลงทุนกลุ่มนี้ได้ อย่างไรก็ตามเมื่อสองกลุ่มนี้มารวมกัน ทำให้เป็นแรงส่งต่อ SET INDEX ปรับตัวขึ้นดีต่อเนื่อง
สำหรับแนวโน้มการลงทุนช่วงบ่าย นายณัฐชาต กล่าวว่า ดัชนีฯ น่าจะยืนบวกได้ตลอดทั้งวัน โดยวอลุ่มการซื้อขายวันนี้ก็ถือว่าอยู่ในระดับที่ค่อนข้างดี ขณะที่การแพร่ระบาดของโอมิครอน มองว่าเป็นปัจจัยที่ทุกคนคาดการณ์ไว้อยู่แล้ว ขอเพียงภาครัฐไม่ล็อกดาวน์ ก็จะไม่กระทบกับตลาดหุ้นไทยมากนัก ให้แนวต้านที่ 1,680 จุด และแนวรับ 1,660 จุด
ทั้งนี้แนะติดตามการประกาศตัวเลขภาคการผลิตของสหรัฐและยุโรป วันนี้ และตัวเลขการจ้างงานของสหรัฐในช่วงปลายสัปดาห์นี้ ซึ่งจะเป็นตัวแปรต่อการดำเนินนโยบายการเงินของธนาคารกลางสหรัฐ (เฟด) อีกทั้งการประชุมคณะรัฐมนตรี (ครม.) วันพรุ่งนี้ ถึงมาตรการใหม่ๆ เช่น มาตรการภาษีรถยนต์ไฟฟ้า (EV), มาตรการท่องเที่ยว เป็นต้น
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,654.48 ล้านบาท ปิดที่ 145.50 บาท เพิ่มขึ้น 3.50 บาท
EA มูลค่าการซื้อขาย 2,648.36 ล้านบาท ปิดที่ 99.50 บาท เพิ่มขึ้น 3.50 บาท
CPF มูลค่าการซื้อขาย 2,240.32 ล้านบาท ปิดที่ 26.75 บาท เพิ่มขึ้น 1.25 บาท
GULF มูลค่าการซื้อขาย 2,166.93 ล้านบาท ปิดที่ 48.00 บาท เพิ่มขึ้น 2.25 บาท
SCB มูลค่าการซื้อขาย 1,391.83 ล้านบาท ปิดที่ 128.50 บาท เพิ่มขึ้น 1.50 บาท